**Emil Arvi Aukusti Larmi** (s. 28. syyskuuta 1996 Lahti) on suomalainen jääkiekkomaalivahti, joka pelaa Ruotsin SHL-liigan Växjö Lakers HC:ssä.

Ura
---

### Seuraura

#### Juniorivuodet

Larmi on Pelicansin kasvatti. Hän voitti kauden 2011–2012 päätteeksi C-nuorten I-divisioonan pronssia. Vuosina 2012–2015 Larmi kuului Pelicansin A-nuorten maalivahdistoon. Kauden 2013–2014 hän pelasi vielä suurimmaksi osaksi seuran B-nuorissa. Kausi 2014–2015 Larmilla meni A-nuorissa pilalle kauden viidennessä ottelussa tulleen polvivamman vuoksi. Hän pelasi kauden aikana kymmenen runkosarjaottelua.

Aivan kauden 2015–2016 kynnyksellä Pelicans lainasi Larmin Mestis-joukkue Heinolan Peliittoihin, kun Antti Rautiola joutui pelikieltoon. Larmi pelasi Mestis-debyyttiottelunsa kauden avauskierroksella 16. syyskuuta 2015 Lempäälän Kisaa vastaan. Hän pelasi heti nollapelin ja hän torjui ottelussa 40 kertaa. Larmi valittiin Mestiksen syyskuun 2015 kuukauden pelaajaksi. Hän nousi kauden mittaan lopulta Peliittojen pääasialliseksi torjuntavastuun kantajaksi ja pelasi 38 runkosarjaottelussa.

#### SM-liigasopimus HPK:hon

Kaudeksi 2016–2017 Larmi teki kolmivuotisen sopimuksen SM-liigajoukkue Hämeenlinnan Pallokerhon kanssa. Hän lähti kauteen kanadalaisen Nathan Lawsonin aisaparina. Larmi teki liigadebyyttinsä runkosarjan avauskierroksella 17. syyskuuta 2016 Oulun Kärppiä vastaan. Hän torjui HPK:n 3–2-voittoon päättyneessä ottelussa varsinaisella peliajalla ja jatkoerässä 23 kertaa sekä voittomaalikilpailussa Kärppien kaikki kolme yritystä. Ensimmäisen nollapelinsä Larmi torjui kolmannessa ottelussaan 23. syyskuuta 2016 JYPiä vastaan. Hän torjui HPK:n 3–0-voittoon päättyneessä ottelussa 34 kertaa. Jari Haapamäki valitsi Larmin ottelun Alumnien tähtien ykköstähdeksi. Hänen vastuunsa nousi lokakuussa 2016, jolloin HPK purki haparoineen Nathan Lawsonin sopimuksen. 

Larmi pelasi tulokaskautensa 2016–2017 aikana 46 runkosarja- ja kuusi playoff-ottelua torjuen runkosarjassa kuusi nollapeliä. Hänen edellään nollapelitilastossa oli vain yhden nollapelin enemmän torjunut HIFK:n Kevin Lankinen. Larmia enemmän SM-liigan tulokasmaalivahdeista nollapelejä ovat pelanneet vain myöskin yhden nollapelin enemmän torjuneet Riku Helenius (2011–2012) ja Juuse Saros (2013–2014). Larmi oli kauden päätteeksi ehdolla koko SM-liigan parhaalle tulokkaalle myönnettävän Jarmo Wasaman muistopalkinnon voittajaksi, mutta palkinto meni lopulta kuitenkin Ilveksen hyökkääjä Otto Koivulalle. 

Kaudella 2017–2018 Larmi jatkoi HPK:n selkeänä ykkösmaalivahtina ja torjui runkosarjassa viisi nollapeliä. Hän sijoittui SM-liigan nollapelitilastossa toiseksi KalPan Niko Hovisen, Tapparan Dominik Hrachovinan ja JYPin Juho Olkinuoran kanssa. Kolmikon edellä oli vain yhden nollapelin enemmän torjunut Lukon Kaapo Kähkönen. Larmi edusti HPK:ta kauden aikana myös Spengler Cupissa. Kaudella 2018–2019 hän torjui runkosarjassa 36 ottelussa neljä nollapeliä. Larmi kärsi kevätkaudella loukkaantumisista. Hän joutui ensin arviolta kahdeksi kuukaudeksi sivuun joulukuun 2018 lopulla alaraajavamman vuoksi. Larmi palasi kaukaloihin jo helmikuun 2019 alussa, mutta hän loukkaantui pian uudelleen viidennessä paluuottelussaan. Larmi palasi HPK:n maalinsuulle jälleen runkosarjan päätöskierroksella. Hän torjui pudotuspeleissä 18 ottelussa kaksi nollapeliä ja HPK:n lopulta Suomen-mestaruuteen.

#### NHL-sopimus Pittsburgh Penguinsiin

Toukokuussa 2019 Larmi teki kaksivuotisen sopimuksen Tapparan kanssa. Hän ei kuitenkaan siirtynyt joukkueeseen, kun NHL-varaamaton Larmi teki jo kesäkuussa kaksivuotisen NHL-tulokassopimuksen Pittsburgh Penguinsin kanssa. Hänen kausipalkkansa NHL:n puolella on 700 000 dollaria. Syksyn harjoitusleirin päätteeksi Larmi lähetettiin AHL-joukkue Wilkes-Barre/Scranton Penguinsin vahvuuteen. Joulukuussa hänet lähetettiin edelleen ECHL-joukkue Wheeling Nailersiin. Tammikuussa 2020 Larmi kutsuttiin yllättäen Penguinsin NHL-vahvuuteen, kun joukkueen toinen maalivahti Casey DeSmith hukkasi passinsa, kun Penguins matkusti Montreal Canadiensia vastaan pelattuun vierasotteluun. Hän ei saanut ottelussa kuitenkaan peliaikaa. Larmi lähetettiin lyhyen komennuksensa jälkeen takaisin Nailersiin, mutta hän pelasi loppukaudella myös AHL:ssä. Kaikkiaan Larmi pelasi AHL:ssä kauden aikana yhdeksän runkosarjaottelua ja ECHL:ssä 11 runkosarjaottelua, kunnes koronaviruspandemia päätti kauden maaliskuussa 2020. NHL:n pudotuspelikarsintojen käynnistyttyä elokuussa Pittsburgh Penguins nimesi Larmin yhdeksi neljästä maalivahdista NHL-joukkueensa harjoitusvahvuuteen, mutta hän ei kuitenkaan saanut peliaikaa. 

Lokakuussa 2020 Pittsburgh Penguins lainasi Larmi toistaiseksi voimassa olevalla sopimuksella HPK:n SM-liigajoukkueeseen, kunnes NHL:n harjoitusleirit alkavat. Joukkueen urheilutoimenjohtaja Mika Toivolan mukaan hän palaa HPK:hon mahdollisesti loppukaudeksi 2020–2021, mikäli Penguins ei tarjoa Larmille sopivaa roolia Pohjois-Amerikassa. Tammikuussa 2021 HPK tiedotti hänen siirtyvän Pohjois-Amerikkaan. Hänet lähetettiin harjoitusleirin päätteeksi Wilkes-Barre/Scranton Penguinsin AHL-joukkueeseen, jossa Larmi pelasi kauden aikana kuusi ottelua. Hänet nostettiin alkukaudella kaksi kertaa Pittsburghin varapelaajien ns. "taksiryhmään", kunnes toukokuussa Larmi nostettiin pudotuspeleihin loukkaantumisten varalta Penguinsin NHL-vahvuuteen. Hän ei saanut siellä kuitenkaan peliaikaa.

#### Paluu Pelicansiin ja siirtyminen Ruotsiin

Kaudeksi 2021–2022 Larmi palasi kaksivuotisella sopimuksella kasvattajaseuraansa Pelicansiin. Hänen sopimuksensa sisälsi option ulkomaille siirtymisestä ensimmäisen kauden jälkeen. Larmille avautui kuitenkin mahdollisuus siirtyä muualle jo helmikuussa 2022, kun hän teki keväseen 2023 asti ulottuvan sopimuksen Ruotsin SHL-liigassa pelaavan Växjö Lakers HC:n kanssa. Larmin sopimuksen purkamisen yhteydessä Pelicans tiedotti löytäneensä hänelle korvaajan edellisen kauden maalivahdistaan Patrik Bartošákista. Kaudella 2022–2023 Larmilla oli koko SHL:n paras torjuntaprosentti (93,4%) ja päästettyjen maalien keskiarvo (1.62). Hänellä voitti myös liigan nollapelitilaston kahdeksalla nollapelillään. Pudotuspeleissä Larmi torjui 18 ottelussa neljä nollapeliä, joista kaksi finaalisarjassa Skellefteå AIK:ta vastaan. Hänellä oli myös SHL:n paras torjuntaprosentti (93,8%) ja päästettyjen maalien keskiarvo (1.30). Viidennessä finaaliottelussa 24. huhtikuuta 2023 Larmi torjui Lakersille 3–0-voiton ja Ruotsin-mestaruuden otteluvoitoin 4–1. Hänet palkittiin SHL:n pudotuspelien arvokkaimpana pelaajana Stefan Liv Memorial Trophylla kaikkien aikojen ensimmäisenä maalivahtina. Tammikuussa 2023 Larmi teki Lakersin kanssa kaksivuotisen jatkosopimuksen kevääseen 2025 saakka.

### Maajoukkueura

Larmi edusti Suomea MM-kilpailuissa vuonna 2023, jolloin hän kantoi suurimman osan joukkueensa torjuntavastuusta ja pelasi kuusi ottelua. Yhteensä Larmi on pelannut 14 A-maaottelua. Hän teki A-maajoukkuedebyyttinsä Euro Hockey Challengessa 6. huhtikuuta 2018 Hämeenlinnassa myös Valko-Venäjää vastaan. Larmi torjui Suomen 4–3-jatkoaikavoittoon päättyneessä ottelussa 15 kertaa.

Larmi edusti Suomea myös alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Larmi toimi kuitenkin joukkueensa kolmosmaalivahtina, eikä pukenut yhteenkään otteluun. Hän pelasi ensimmäisen ja ainoaksi jääneen nuorten maaottelunsa 7. marraskuuta 2015 Tampereella Venäjää vastaan. Larmi torjui nollapelin Suomen voitettua ottelun lukemin 2–0.

Muuta
-----

Larmi valmistui ylioppilaaksi Lahden lyseon lukiosta keväällä 2016.

Larmi noudattaa pääasiassa kasvisruokavaliota, mutta hän syö omien sanojensa mukaan myös jonkin verran kananmunaa ja kalaa.

Larmilla on Annika-vaimonsa kanssa kesäkuussa 2023 syntynyt tytär.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2013–2014 | Pelicans | A-SM | 2 |  |  |  |  | 6 |  | 5.63 | 85,4 | 1 |  |  |  | 8 | 0 | 9.59 | 81,4 |
| 2014–2015 | Pelicans | A-SM | 10 |  |  |  |  | 30 |  | 3.06 | 89,2 | – | – | – | – | – | – | – | – |
| 2015–2016 | Pelicans | A-SM | 4 |  |  |  |  | 13 |  | 3.26 | 89,3 | – | – | – | – | – | – | – | – |
|  | Peliitat | Mestis | 38 |  |  |  | 2212 | 98 |  | 2.68 | 91,6 | – | – | – | – | – | – | – | – |
| 2016–2017 | HPK | SM-liiga | 46 | 18 | 15 | 12 | 2634 | 95 | 6 | 2.16 | 91,0 | 7 | 3 | 4 | 454 | 16 | 0 | 2.11 | 93,6 |
| 2017–2018 | HPK | SM-liiga | 46 | 18 | 16 | 9 | 2623 | 100 | 5 | 2.29 | 91,8 | – | – | – | – | – | – | – | – |
| 2018–2019 | HPK | SM-liiga | 36 | 14 | 13 | 8 | 2011 | 70 | 4 | 1.94 | 90,1 | 18 | 12 | 6 | 1128 | 31 | 2 | 1.72 | 93,2 | Kanada-malja |
| 2019–2020 | Wilkes-Barre/Scranton Penguins | AHL | 9 | 2 | 3 | 4 | 525 | 12 | 0 | 3.55 | 88,3 | – | – | – | – | – | – | – | – |
|  | Wheeling Nailers | ECHL | 11 | 4 | 7 | 0 | 626 | 4 | 1 | 3.55 | 90,8 | – | – | – | – | – | – | – | – |
| 2020–2021 | HPK | SM-liiga | 12 | 1 | 5 | 6 | 689 | 30 | 0 | 2.61 | 89,6 | – | – | – | – | – | – | – | – |
|  | Wilkes-Barre/Scranton Penguins | AHL | 6 | 1 | 4 | 1 | 271 | 22 | 0 | 4.87 | 84,5 | – | – | – | – | – | – | – | – |
| 2021–2022 | Pelicans | SM-liiga | 32 | 13 | 12 | 5 | 1811 | 67 | 6 | 2.22 | 91,8 | – | – | – | – | – | – | – | – |
|  | Växjö Lakers HC | SHL | 8 | 5 | 3 | 0 | 463 | 21 | 0 | 2.73 | 89,2 | 2 | 0 | 2 | 122 | 8 | 0 | 3.93 | 88,4 |
| 2022–2023 | Växjö Lakers HC | SHL | 31 | 21 | 9 | 0 | 1850 | 50 | 8 | 1.62 | 93,4 | 18 | 12 | 6 | 1150 | 25 | 4 | 1.30 | 93,8 | Le Mat-pokalen |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2023 | MM | 6 | 3 | 3 | 361 | 12 | 0 | 1.99 | 91,8 |

Lähteet
-------

* Emil Larmi The Internet Hockey Databasessa (englanniksi)
* Emil Larmi Eurohockey-sivustolla (englanniksi)
* Emil Larmi *Elite Prospects*. Everysport Media Group AB.  (englanniksi)

### Viitteet

1. 1 2  Emil Larmi lähti Pelicansista SHL:ään – korvaajaksi löytyi lahtelaisille tuttu Patrik Bartosák *Jatkoaika.com*.  16.2.2022. Jatkoaika r.y. Viitattu 19.2.2022.
2. ↑  31 Emil Larmi *leijonat.fi*. Suomen Jääkiekkoliitto – Finlands Ishockeyförbund ry.  Arkistoitu 2.1.2016. Viitattu 23.2.2016.
3. 1 2  Martti, Eemeli: Tässä ovat Suomen ylioppilaat – katso Ylen ylioppilaskoneesta, kuka saa lakin *yle.fi*.  23.5.2016. Yleisradio Oy. Viitattu 12.5.2020.
4. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
5. 1 2 3 4 5 6  Emil Larmi *Elite Prospects*. Everysport Media Group AB.  (englanniksi)
6. 1 2  Miettinen, Miska: Mestiksen läpimurto puolessa vuodessa Nuorten SM-liigan luukulta Pikkuleijoniin *Jatkoaika.com*.  3.11.2015. Jatkoaika r.y. Viitattu 23.8.2016.
7. ↑  Peliittavahdista syyskuun pelaaja *Jatkoaika.com*.  5.10.2015. Jatkoaika r.y. Viitattu 23.8.2016.
8. ↑  HPK:n ensi kauden runko julki – Jukureiden tehomiehet Hämeenlinnaan *Jatkoaika.com*.  29.4.2016. Jatkoaika r.y. Viitattu 23.8.2016.
9. ↑  Otteluseuranta *liiga.fi*.  17.9.2016. Jääkiekon SM-liiga Oy. Viitattu 17.9.2016.
10. ↑  Otteluseuranta *liiga.fi*.  23.9.2016. Jääkiekon SM-liiga Oy. Viitattu 26.12.2016.
11. ↑  Elite Prospects - Liiga Stats 2016-2017 *eliteprospects.com*. Everysport Media Group AB. Viitattu 14.2.2024. (englanniksi)
12. ↑  HPK:n nuorukaiset tulikuumien kärkikaksikkona *liiga.fi*.  17.3.2014. Jääkiekon SM-liiga Oy. Viitattu 6.4.2017.
13. ↑  Seppänen, Antti: Paras tulokas 2017: Koivula, Larmi vai Turunen? *liiga.fi*.  4.5.2017. Jääkiekon SM-liiga Oy. Viitattu 17.5.2017.
14. ↑  Elite Prospects - Liiga Stats 2017-2018 *eliteprospects.com*. Everysport Media Group AB. Viitattu 14.2.2024. (englanniksi)
15. ↑  Liigan yllättäjäjoukkue HPK:n ykkösvahti Larmi pitkään sivussa: "Etsimme toista maalivahtia" *Jatkoaika.com*.  31.12.2018. Jatkoaika r.y. Viitattu 14.2.2024.
16. ↑  Koivunen, Pertti: HPK:n maalivahti Emil Larmi on sivussa kolmisen viikkoa *hameensanomat.fi*.  19.2.2019. Hämeen Sanomat Oy. Viitattu 14.2.2023.
17. ↑  Virtanen, Samuli: Larmi palaa HPK:n maalille jo runkosarjan päätöskierroksella *hameensanomat.fi*.  14.3.2019. Hämeen Sanomat Oy. Viitattu 14.2.2023.
18. ↑  Emil Larmi Eurohockey-sivustolla (englanniksi)
19. ↑  Tapparalle viisi uutta pelaajaa *tappara.fi*.  20.5.2019. Tamhockey Oy. Viitattu 20.5.2019.
20. ↑  Penguins Sign Goaltender Emil Larmi to a Two-Year, Entry Level Contract *nhl.com/penguins*.  2.6.2019. Pittsburgh Penguins. Viitattu 3.6.2019. (englanniksi)
21. ↑  Seppä, Lassi: Mestarivahti Larmin aika Tapparassa jäämässä todella lyhyeksi − teki NHL-sopimuksen Penguinsiin *Jatkoaika.com*.  2.6.2019. Jatkoaika r.y. Viitattu 3.6.2019.
22. ↑  Penguins Reduce Training Camp Roster to 27 Players *nhl.com/penguins*.  23.9.2019. Pittsburgh Penguins. Viitattu 26.9.2019. (englanniksi)
23. ↑  Saastamoinen, Lauri: Goaltender Emil Larmi has Been Reassigned *wbspenguins.com*.  19.12.2019. WILKES-BARRE, Pa.:  Wilkes-Barre/Scranton Penguins. Viitattu 14.2.2024. (englanniksi)
24. ↑  Koivunen, Tommi: Emil Larmi nostettiin NHL:ään – syynä toisen maalivahdin hävittämä passi! Myös Kevin Lankiselle kutsu ylös ja hieno kunnianosoitus *is.fi*.  4.1.2020. Sanoma Media Finland Oy. Viitattu 14.2.2024.
25. 1 2  Emil Larmi Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.10.2020. (englanniksi)
26. ↑  NHL releases rosters for Stanley Cup Qualifiers *NHL.com*.  27.7.2020. NEW YORK:  National Hockey League. Viitattu 22.10.2020. (englanniksi)
27. ↑  HPK:n haaviin taas kova nimi: mestarivahti Emil Larmi palaa seuraan Pohjois-Amerikasta *yle.fi*.  22.10.2020. Yleisradio Oy. Viitattu 22.10.2020.
28. ↑  Seppä, Lassi: Konkarit Kankaanperä ja Laatikainen HPK:hon − maalivahtiosastolla Laurikainen korvaa Larmin *Jatkoaika.com*.  12.1.2021. Jatkoaika r.y. Viitattu 12.1.2021.
29. ↑  Pelicans kiinnitti oman kasvattinsa maalinsuulleen − Emil Larmi palaa Pohjois-Amerikasta Liigaan *Jatkoaika.com*.  31.5.2021. Jatkoaika r.y. Viitattu 19.7.2021.
30. ↑  Emil Larmi *old.shl.se*. SHL AB. Viitattu 14.2.2024. (ruotsiksi)
31. ↑  Elite Prospects - SHL Stats 2022-2023 *eliteprospects.com*. Everysport Media Group AB. Viitattu 14.2.2024. (englanniksi)
32. ↑  Visuri, Roope: Suomalaissankari joutui ruotsalaismedian erikoiseen tempaukseen – isyydellä valtava merkitys Emil Larmille: "Niin iso tappi kasvoi otsassa" *yle.fi*.  26.4.2023. Yleisradio Oy. Viitattu 27.1.2023.
33. ↑  Eerola, Joona: Emil Larmin ura SHL:ssä jatkuu – teki Växjö Lakersin kanssa kahden vuoden jatkosopimuksen *Jatkoaika.com*.  27.1.2023. Jatkoaika r.y. Viitattu 27.1.2023.
34. ↑  Tilanne 12.2.2023
35. ↑  Finland vs Belarus – EHC – Euro Hockey Challenge – boxscore *pointstreak.com*.  6.4.2018. Pointstreak Sports Technologies Inc. Viitattu 24.4.2018.
36. ↑  Maalivahti Larmi torjui Nuoret Leijonat voittoon *kaleva.fi*.  7.11.2015. Kaleva365 Oy. Viitattu 23.8.2016.
37. ↑  Karmala, Lea: Emil Larmi vaihtoi lihat kasviksiin – HPK:n maalivahdin pirteään kauteen tuli ikävä särö uuden loukkaantumisen myötä *kaupunkiuutiset.com*.  19.2.2019. Hämeen Sanomat Oy. Viitattu 23.4.2019.
38. ↑  Liflander, Eevert: Leijonien parjatun tähtivahdin ja puolison elämä muuttui kertaheitolla *is.fi*.  30.6.2023. Sanoma Media Finland Oy. Viitattu 27.1.2023.